Author: buciova
Last saved by: frndalod
Company: MV SR

2.

Predkladacia správa

	Vláda Slovenskej republiky uznesením č. 24/2003 schválila aktualizovaný Komplexný program boja so zločinnosťou (ďalej len „aktualizovaný Komplexný program“) a uznesením č. 316/2003 k správe o plnení úloh vyplývajúcich z Komplexného programu boja so zločinnosťou v úlohe B.1. uložila ministrovi vnútra predkladať každoročne vláde Slovenskej republiky správu o plnení úloh vyplývajúcich z aktualizovaného Komplexného programu      k  30. aprílu. 

	Správu o plnení úloh vyplývajúcich z aktualizovaného Komplexného programu v roku 2005 vláda Slovenskej republiky zobrala na vedomie záznamom z jej rokovania, z ktorého nevyplynuli žiadne úlohy. 

	Cieľom materiálu je informovať vládu Slovenskej republiky o plnení úloh prijatých v aktualizovanom Komplexnom programe.

Aktualizovaný Komplexný program obsahuje hlavné úlohy boja so zločinnosťou rozdelené do šiestich dominantných oblastí. Ide o oblasť legislatívy, inštitucionálnu oblasť, oblasť materiálno–technického zabezpečenia, oblasť personálneho zabezpečenia, oblasť spolupráce a súčinnosti a oblasť koordinácie. 

Správa o plnení úloh z aktualizovaného Komplexného programu je spracovaná z podkladov subjektov zainteresovaných na plnení úloh z aktualizovaného Komplexného programu. Materiál obsahuje:
-	vyhodnotenie plnenia úloh aktualizovaného Komplexného programu s termínom plnenia v roku 2005 a trvale,
-	vyhodnotenie plnenia úloh aktualizovaného Komplexného programu s termínom plnenia v rokoch  2003, 2004, ktoré boli v predchádzajúcich správach hodnotené ako nesplnené alebo čiastočne splnené (príloha č. 1).
Vlastná správa je štruktúrovaná podľa hlavných úloh stanovených v aktualizovanom Komplexnom programe. 

V návrhu uznesenia vlády Slovenskej republiky sa navrhuje úloha gestorom doposiaľ nesplnených, čiastočne splnených a trvalých úloh zabezpečiť podmienky na ich dokončenie, resp. pokračovanie v realizácii ich plnenia v rámci vytvorených finančných možností rezortov. 

Materiál bol prerokovaný na zasadaní medzirezortného Expertného koordinačného orgánu pre boj so zločinnosťou dňa 21. 4. 2006. K Správe o plnení úloh vyplývajúcich z aktualizovaného Komplexného programu v roku 2005 neboli uplatnené žiadne pripomienky.

Predložená správa o plnení úloh aktualizovaného komplexného programu nemá finančný, ekonomický, environmentálny vplyv ani vplyv na zamestnanosť a podnikateľské prostredie.